Kormányos Ákos

TÖREDEZETTSÉGMENTESÍTÉS

Verses vallomás

Szabó Eszter illusztrációival.

© Kormányos Ákos, 2022
© Szabó Eszter, 2022
© Forum, 2022
© Fiatal Írók Szövetsége, 2022

Az adatok nem folytonosan, hanem több, egymástól elkülönülő részletben, fragmentumokban vannak tárolva az adathordozón. Az élettörténetben a nem megosztott, értelmezhetetlen érzések fragmentumként maradnak meg, töredezettséget okozva. Ezt úgy lehet megszüntetni, hogy újraszervezzük a fájlrendszert.
Ezt hívjuk töredezettségmentesítésnek.

Mikor beléptem az általános iskola kapuján,
osztálytársaim már nem voltak az udvaron.
Az épületnek három bejárata volt.
Az egyiket kizárólag a tanárok használhatták.
A másik, a hátsó ajtó, épp a tantermünk mellett nyílt,
azonban két hatalmas lépcsőfok állt előtte,
egyszerűen nem tudtam megmászni.
Így mindennap a harmadik bejáratot kellett választanom.
Az út erre hosszabb, végig kellett sétálni a folyosón.
Reggelente az iskolatáskámat odaadtam a barátaimnak,
akik letették azt a tanterem elé,
így nekem csak a saját testem
cipelésére kellett koncentrálnom.
Aznap azonban a társaim már nem voltak az udvaron.
Odafordultam egy ismerőshöz a párhuzamos osztályból.
Kérésem nem érhette váratlanul, hiszen ő is
rendszeresen végignézte a jól működő rutint.
Megkértem, hogy vigye fel a táskámat
az osztályteremig, és ott rakja le az ajtó mellé.
Egy hosszú pillanatra lefagyott, majd sírni kezdett.
Azt mondta, neki ez nem megy, kérjek meg valaki mást.
Majd elrohant.
Megkértem valaki mást.

A sakkedzésre biciklivel jártam.
Egy eldugott kis utcába.
Fémszínű, csillogó kerékpárom volt,
itt-ott rozsdafoltos, pedig az
elárusító szerint be volt vonva
rozsdamentes anyaggal.
Az edzések vége felé gyakran izgultam.
Egyre többször fordult elő,
hogy nem tudtam átdobni a lábam a bicikli vázán.
Erről senkinek sem beszéltem.